Bíró, Alexander, zástupca špeciálneho prokurátora Úradu špeciálnej prokuratúry Generálnej prokuratúry SR (2020-11-27):
Pán podpredseda, ďakujem za slovo. Najprv na úvod by som chcel vysvetliť, kto skoncipoval správu o činnosti Úradu špeciálnej prokuratúry. Tak to nebol doktor Kováčik, ale bol som to ja. Na tejto správe sa spolu podieľali jednotliví riaditelia odborov, odboru ekonomickej kriminality, všeobecnej kriminality, ako aj vedúci oddelení korupcie, terorizmu, extrémizmu. Nakoniec táto správa, hovorím ešte raz, mnou bola skoncipovaná, doktor Kováčik ju len aproboval bez toho, že by do toho urobil opravy alebo čokoľvek. Čo sa týka súčasných udalostí, už som viackrát prezentoval aj vo výboroch parlamentu, ako aj mediálne, že pre Úrad špeciálnej prokuratúry zadržanie a väzobné stíhanie špeciálneho prokurátora je tragédiou, ale nielen tragédiou pre náš úrad, ale pre prokuratúru ako takú, a pre všetkých prokurátorov, tých je viac ako tisíc. Že aké stopy zanechala táto udalosť? Tak my sme nestagnovali, my sme aj s prvou námestníčkou generálneho prokurátora JUDr. Kováčikovou prejednali ďalší postup. Po jeho zadržaní v jeho kancelárii bola vykonaná domová prehliadka takzvaná, prehliadka nebytových priestorov. Príslušníci polície spisovali záznam o prehliadke, o všetkých spisoch, ktoré sa tam nachádzali. My sme následne aj s vedením Úradu špeciálnej prokuratúry ako aj s prvou námestníčkou prešli všetky spisy, ktoré sa nachádzali v kancelárii špeciálneho prokurátora. Ešte raz zdôrazňujem, sa nachádzali, nie objavili sa. Boli to spisy celkom v počte 111 kusov, ale tieto spisy nie všetky boli živé, boli tam aj veci staršieho dáta, ktoré boli dávno ukončené. Mali byť dávno už uložené v spisovni. Z nevysvetliteľných dôvodov sa tam nachádzali. Boli tam veci už ukončené, aj trestné, boli tam zároveň spisy, ktoré sa týkali trestných oznámení. To znamená, že tam nebolo ani začaté trestné stíhanie, ani vznesené obvinenie. Boli tam spisy, takzvané organizačné, ktoré sa týkajú interných predpisov Úradu špeciálnej prokuratúry, a zároveň spisy takzvané, ktoré sú vytvorené za účelom vyžiadania právnej pomoci v konkrétnych trestných veciach. Takže trošku tam mylné informácie vyšli v médiách, že sa tam objavilo záhadných 111 spisov. Teraz som presne vyšpecifikoval, že aké boli to spisy. Čo sa týka, čo sa týka výzvy – na to tiež by som reagoval – na odstúpenie pána špeciálneho prokurátora, tak tá výzva konkrétne prebehla takým spôsobom, že za mnou prišli prokurátori, vedúci, začalo to 3. októbra a naznačili a navrhli, aby sme reagovali na túto vzniknutú situáciu, ktorú som uznal za vhodnú aj ja. Ale nie v tom momente. Totižto v piatok ešte sme nevideli vyšetrovací spis, nepoznali sme dôkaznú ani skutkovú situáciu. Prokurátori do cudzích spisov nesmú ísť. Takže oni absolútne nevedeli, prečo je zadržiavaný, prečo je stíhaný špeciálny prokurátor. Preto som im prízvukoval, aby neurobili sme unáhlené, predčasné rozhodnutie. Predsa sme prokurátori, ktorí musíme ísť príkladom občanom, musíme rešpektovať všetky zásady trestného kódexu, vrátane zásady prezumpcie neviny. Potom prokurátori skoncipovali výzvu, takzvanú nátlakovú, a ja som povedal, že pod takú výzvu, keďže nepoznám spis, nepoznám dôkazy, skutkový stav, sa nepodpíšem. Navrhol som im však, pokiaľ bude predložený vyšetrovací spis, prokurátor preskúma obsah vyšetrovacieho spisu a či dostane podnet na podanie návrhu na väzobné stíhanie špeciálneho prokurátora, tak vtedy, keď usúdi, že je tam dôvod podať návrh, som im navrhol, aby sme vyzvali špeciálneho prokurátora, aby pod ťarchou takých závažných podozrení, aké sú mu kladené za vinu, zvážil odstúpenie z výkonu funkcie špeciálneho prokurátora. Ešte poznamenávam, vtedy už špeciálny prokurátor mal pozastavenú činnosť výkonu prokurátora. Mal odňatý služobný preukaz. Takže tam už boli prijaté patričné opatrenia, ktoré k tomu smerovali, aby svoju právomoc už nevedel ďalej vykonávať. Čo sa týka prokurátorov, tak prokurátori dostali primerane spisy od špeciálneho prokurátora s tou úlohou, aby preskúmali jeho postup, jeho dozor. Urobili záznamy z týchto preskúmaní a predložili mne aj prvej námestníčke generálneho prokurátora s určitými závermi, ktoré odporučia prijať v konkrétnych veciach. Neviem, či je postačujúca takáto. Ďakujem za slovo.